কের্মনশহ প্রদেশ
কের্মনশহ (ফার্সি: کرمانشاه; কুর্দি ভাষায়: کرماشان) ইরানের ৩১টি প্রদেশের একটি। প্রদেশটি ১৯৬৯ সাল হতে ১৯৮৬ সাল পর্যন্ত কের্মনশাহান ও ১৯৮৬ সাল হতে ১৯৯৫ সাল পর্যন্ত বাখতারান নামে পরিচিত ছিল। প্রদেশটির রাজধানী হল কের্মনশহ শহর। ইরানের স্বরাষ্ট্র মন্ত্রণালয়ের ২০১৪ সালের বিভাজন অনুযায়ী শহরটি অঞ্চল ৪ এর কেন্দ্র এবং এর কেন্দ্রীয় সচিবালয় কের্মনশহে অবস্থিত। কের্মনশহের অধিকাংশ মানুষ শিয়া। তবে সুন্নি ও ইয়ারসানি সংখ্যালঘু মুসলিমদেরও বসবাস আছে। ২০০৬ সালের জনশুমারি অনুযায়ী কের্মনশহের জনসংখ্যা ছিল ১৮,৪২,৪৫৭ জন এবং খানা সংখ্যা ছিল ৪,৪৪,১৮৫ টি। ২০১১ সালে অনুষ্ঠিত পরবর্তী জনশুমারিতে জনসংখ্যা হয়ে উঠে ১৯,৪৫,২২৭ জন এবং খানা সংখ্যা হয় ৫,৩০,৯১১ টি। ২০১৬ সালের সাম্প্রতিক জনশুমারি অনুযায়ী কের্মনশহের জনসংখ্যা ১৯,৫২,৪৩৪ জন এবং খানা সংখ্যা ৫,৭৬,৮৬১ টি।